News Room 365 WATCH LIVE TV
భారత్, పాక్ మధ్య టెస్టులు జరగాలి: ఫరూక్
2008లో ‘ముంబయి దాడులు’ తర్వాత ఈ దాయాది దేశాల మధ్య కనీసం ఒక్క ద్వైపాక్షిక సిరీస్‌ కూడా జరగలేదు. కానీ.. ఐసీసీ నిర్వహించే ప్రపంచకప్, ఆసియా కప్‌ లాంటి టోర్నీల్లో మాత్రం భారత్, పాక్ జట్లు తలపడుతున్నాయి.
Samayam Telugu | Updated:
Nov 1, 2018, 02:29PM IST
భారత్, పాకిస్థాన్ మధ్య టెస్టు మ్యాచ్‌లు జరిగితే చూడాలని తాను కోరుకుంటున్నట్లు భారత మాజీ వికెట్ కీపర్ ఫరూక్ ఇంజినీర్ వెల్లడించాడు. 2008లో ‘ముంబయి దాడులు’ తర్వాత ఈ దాయాది దేశాల మధ్య కనీసం ఒక్క ద్వైపాక్షిక సిరీస్‌ కూడా జరగలేదు. కానీ.. ఐసీసీ నిర్వహించే ప్రపంచకప్, ఆసియా కప్‌ లాంటి టోర్నీల్లో మాత్రం భారత్ , పాక్ జట్లు తలపడుతున్నాయి. అయితే.. ప్రస్తుతం పాకిస్థాన్ ప్రధానిగా మాజీ క్రికెటర్ ఇమ్రాన్ ఖాన్ ఉండటంతో దాయాది దేశాల మధ్య క్రికెట్‌ గురించి చర్చలు జరిగే అవకాశముందని ఫరూక్ ధీమా వ్యక్తం చేశాడు.
‘భారత్, పాకిస్థాన్ జట్ల మధ్య టెస్టు మ్యాచ్‌లు జరగాలి. అలా జరిగితే పాకిస్థాన్‌కే కాదు.. ప్రపంచానికీ మంచిది. కానీ.. ఇప్పుడు దేశ సరిహద్దులో ఉద్రిక్త పరిస్థితి నెలకొంది. అయినప్పటికీ పాక్ ప్రధానిగా మాజీ క్రికెటర్ ఇమ్రాన్ ఖాన్ ఉండటంతో క్రికెట్‌పై ఇరు దేశాల మధ్య త్వరలోనే ఓ చర్చ జరిగే అవకాశం ఉంది. తొలి ప్రతిపాదన కూడా పాక్‌ నుంచే రావచ్చు. అయితే.. ఇప్పుడు సమస్యంతా భారత రాజకీయ నాయకుల్ని ఒప్పించడమే. ఒక క్రికెటర్‌గా భారత్, పాకిస్థాన్ మధ్య మ్యాచ్‌లు జరిగితే చూడాలని ఉంది’ అని ఫరూక్ ఇంజినీర్ ఆశాభావం వ్యక్తం చేశాడు.
2008 తర్వాత ఆసియా కప్, ప్రపంచకప్, ఛాంపియన్స్ ట్రోఫీ లాంటి టోర్నీల్లో వన్డే, టీ20లు ఆడిన భారత్, పాకిస్థాన్ జట్లు కనీసం ఒక్క టెస్టు మ్యాచ్ కూడా తలపడలేకపోయాయి..!!